khistorydata/jeongjo-sjw-relations huggingface dataset:
정조 22년
戊午十一月初一日午時上詣景慕宮親行冬享大祭擧動入侍時行都承旨韓晩裕行左承旨李益運行右承旨申耆左副承旨李肇源右副承旨金啓洛同副承旨鄭尙愚記事官金啓溫假注書李泳夏記注官承膺祚記事官金履永檢校提學鄭民始檢校直提學李晩秀檢校待敎沈象奎李存秀以次隨駕上具遠遊冠絳紗袍乘輿出永淸門明政門降輿乘輦出弘化門路由梨峴詣降輦所降輦乘輿入宮大門詣齋殿改具冕服出就板位行再拜禮入廟內奉審還詣齋殿改具省牲服詣省器位省器詣省牲位省牲仍詣肄儀位肄儀訖還詣齋殿上曰左承旨入侍益運進伏命書傳敎曰蔡判府事入侍賤臣承命出與判府事蔡濟恭偕入進伏濟恭曰近日寒暄不適冒雨動駕聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮久未承候矣近日講學不輟連爲安寧乎上曰好在矣濟恭曰亞歲不遠新曆將頒臣等顒望之心去而益切矣上曰久不見卿今也召接心甚慰喜近日凡節果如何濟恭曰近來則殆成癃病之身矣未瞻威顔亦已屢月戀結之忱竊不自禁而況今大享之日又何敢偃便在家乎上曰大臣新卜台席幾備而明年又其懸車之年也精力雖曰强健幾何而又至於衰耗也上席則虛以待之向日路次略已示意而予志則自有素定矣濟恭曰殿下之於臣旣再生之矣豈不欲三生之乎上曰明年當復有應行之事八十上相豈非古今罕有之事乎濟恭曰尊年之義古誠有之而年字之下有可着之字然後方可以尊年稱之如臣犬馬之齒豈其可尊者乎上曰近日朝象日益卑下似此不已幾何而不至於莫可收拾之境乎中夜思惟自不覺其凜然而寒心矣濟恭曰近日世道之汚隆臣未敢知而其升其降專係於上聖志奮發不至於倦勤則何患乎世道之日下乎魏徵亦有十漸之說漸之一字不可不虞也上曰卿言果然矣無論彼此人才漸不如古實莫知其所由矣卿先朝舊臣也經歷亦多其時中等之人今亦難見矣豈予之見得來者過高有低視之歎而然耶濟恭曰臣嘗言後之視今猶今之視昔而苟或某也勝於某而棄之某也劣於某而用之則朝廷難免其責而今也則不然上等之人難以得見何哉人才存乎培養上而養之則人才不患不得矣上曰果然矣濟恭曰先朝下敎以爲相非予卜卽鍾街民人之所卜也臣嘗有仰記者矣上曰予則以爲近日大臣中如故右相尹蓍東者亦難多得矣濟恭曰臣亦以爲然矣上曰故右相之枳廢洽滿八年以養其望及其登庸輿望洽然卿亦以先朝舊臣素負重望然而若於御極之初卽爲拜相則群情之洽然必不若今日而卿於中間久不安於朝積養民望故及其甌卜之日都民之加額相慶近所罕見也然則朝家置相豈非民望之攸係乎新右相之爲人胸中空蕩蕩予所貴之而但疎於物情是可憂也仍命濟恭先退命書傳敎曰左右相入侍賤臣承命出傳與左議政李秉模右議政沈煥之偕入進伏秉模等曰今日動駕時日氣蒸濕晩幸稍晴聖體若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣上敎秉模曰僚相新卜之後今日始見卿矣俄與蔡判府事亦有云云而大抵右相之爲人胸中空蕩蕩然是可貴也但近來大臣宜先綜密而右相則規模反是疎於物情廟謨凡節必多貽憂於卿矣右相向日初筵亦有所酬酢而近來謬規新卜大臣登筵之初必陳許多條件有若臺官擧條然者實非中書故事俄者蔡判府所云朱子封事一通謄陳者誠着題語也右相則日前初筵無此循襲之事蔡判府事亦曰得宜而予甚貴之秉模曰然矣煥之曰明義一部書卽今代之春秋也敍典秩禮之在是命德討罪之在是蓋其義之大者炳如日星之高其旨之奧者婉如絲髮之微所以揭訓一世垂法千秋者也不讀是書則何以知事君而立於朝廷也又何可名以士而行乎州閭也哉年來此書之束閣久矣由是而亂賊不討名義不章臣所以凜然而寒心者也苟欲明義理而作士氣宜先從節義之士而褒奬之以聳頹俗以樹風聲而今値本宮大享之夕敢此仰達矣故承旨任瑋有卓然之節而至今幽沒未著于世臣之所嘗嘅嘆者也瑋以昔年宮官當溫幸時爲隨駕承旨偏承異渥臣不敢畢陳而及其後二年出宰湖邑自五月二十四日痛哭不食仍以滅性於旬日之內其孤忠特節可謂昏衢之一星千載之下志士尙爲之灑泣其在崇報之道宜贈以一品之職仍施節惠之典矣上曰依爲之出擧條煥之曰故儒生韓鍮之丹忱勁節尙爲國人之所憐故相臣尹蓍東初登前席有所建白噫聖王之御世莫先乎崇義奬節臣謂如鍮之草野忠義亦宜施以褒贈之典錄用其子矣上曰先朝辛卯下敎以爲此事不可更煩文蹟在今日群下之道雖或有此等議論而煩諸文蹟則有所不敢矣命秉模煥之先退命書傳敎曰政官牌招開政聞右相所奏於是所是日豈可踰日下批今日政擧行不待諡狀仍令當日議諡事分付弘文館上曰同副承旨入侍尙愚進伏命益運先退上敎履永曰任瑋贈職以左贊成爲之事出傳于左承旨履永承命出傳上曰傳諭史官入侍賤臣承命出傳與傳諭史官李允謙偕入進伏上敎允謙曰爾所過湖西之民情何如耶允謙曰臣未及詳察而大抵今年年穀因秋後日氣之調順終得結實而朝家軫恤賙救之政靡不用極故民蒙其澤始雖遑汲今則晏然矣上曰爾來時見道臣而所言云何允謙曰別無他語惟以本道災結甚多事目災一萬五千結請得災一萬二千結猶患不足更得三千結然後可無白徵之患云矣命允謙先退命書榻敎曰應敎有闕之代今日政以隨駕人中差出待下批牌招先擧行後謝恩又命書榻敎曰閣臣侍臣不可不備員直閣未差之代今日政以當次隨駕人中差出待下批自本院牌招察任又命書榻敎曰在外玉堂許遞與未差之代隨駕人中差出待下批先擧行後謝恩命書傳敎曰玉堂前望單子入之待下批一體牌招先擧行後謝恩命書榻敎曰玉堂中時帶閣職人許遞今日政差出命退諸臣以次退出
정조 22년
行都承旨韓晩裕坐行左承旨李益運坐右承旨李肇源坐左副承旨蔡弘遠坐直右副承旨金啓洛坐同副承旨鄭尙愚坐直注書金啓溫仕直一員未差假注書李泳夏仕事變假注書韓永建仕
정조 22년
景慕宮冬享大祭親行敎是時亞獻官左議政李秉模終獻官右議政沈煥之進幣瓚爵官行吏曹判書金文淳奠幣瓚爵官吏曹參議任希存薦俎官戶曹判書趙鎭寬禮儀使禮曹判書趙尙鎭典祀官奉常正金晦彬宮司令徐有豐堂上執禮行副護軍蔡弘遠堂下執禮副司果沈象奎執尊修撰洪受浩大祝副司正李存秀祝史副司果趙萬元齋郞副校理趙得永捧俎官戶曹正郞金基豐盥洗位兵曹正郞鄭澣盥洗位禮曹正郞南達孫爵洗位宗簿主簿柳鎭澤爵洗位典籍許栮亞終獻盥洗位典籍趙夢璟掌牲令典牲判官李羲文協律郞掌樂正申絢贊者引儀任藗贊者引儀崔日運謁者引儀李英孝謁者兼引儀鄭璯贊引兼引儀黃稔贊引假引儀李儀逵祭監監察李龍柱祭監監察林周喆
정조 22년
韓晩裕啓曰明日常參經筵取稟傳曰停
정조 22년
傳于鄭尙愚曰來待諸臣入侍
정조 22년
李益運啓曰來初六日毓祥宮酌獻禮祭文當爲製進大提學洪良浩待開門牌招何如傳曰允
정조 22년
禮曹今十一月初六日毓祥宮酌獻禮親行敎是時諸享官各於本司淸齋一宿事知委何如判付啓依所啓施行爲旀今年歲初及三月欲爲行禮而未果今番不爲則將曠禮矣延祜宮宣禧宮懿昭廟亦當展拜而毓祥宮奉安閣及藏譜閣一體行禮藏譜閣亦御眞奉安之所也例當具冕服而依近例以衮袍磨鍊爲良如敎
정조 22년
蔡弘遠以奎章閣守宮檢校直提學意啓曰夜間閣內諸處無事之意敢啓傳曰知道
정조 22년
蔡弘遠以弘文館言啓曰新除授副校理朴宗京卽爲牌招察任何如傳曰允
정조 22년
以副校理朴宗京牌不進罷職傳旨傳于蔡弘遠曰只推
정조 22년
蔡弘遠以禮曹言啓曰今十一月十五日冬至朝賀適値國忌齋戒而前有退行之例故令日官池景喆推擇則同月十七日爲吉云以此日退行磨鍊節目何如傳曰朝賀雖異於陳賀而今年民事不可爲暇豫之擧此草記置之可也
정조 22년
李肇源以兵曹言啓曰今十一月初六日大駕詣毓祥宮展拜親行酌獻禮時何營軍兵隨駕何營軍兵留陣禁軍及馬步軍以幾番幾哨磨鍊餘軍留營何以爲之而禁衛鄕軍停番矣敢稟傳曰訓局步軍十五哨馬軍五哨爲先後廂御營廳留陣其餘留營置之禁軍則三番隨駕可也
정조 22년
鄭尙愚以備邊司言啓曰戶曹判書趙鎭寬所啓批旨內令廟堂草記稟處可也事命下矣取見其所啓則以爲三南蠲稅之數殆是近年所無本曹米儲自來匱乏而收租又爲大縮明年應下之不足恰過四萬餘石不可不預爲措置關西大米二萬石海西貿置大小米太二萬石特爲許劃以補經用而關西米則一半船運一半自本道作錢上送以爲換貿之地海西穀則自是勅錢之所推移貿得者勢當還報而本曹姑難盡數拮据先以關西所在信蔘價錢四萬三千兩還償而其不足之價則就他道某樣穀中量其相當之數而劃給使之發賣充補爲辭矣該曹收租將未免大縮及今區劃然後無論換貿與運致可以無失其時依所奏許劃之外實無他道而第念運穀一事雖是年例漕轉遠涉之勞尙軫聖念況於其他乎外而道臣內而度支一心交濟萬全爲期必使民免橫費船皆樂赴無或以此事少貽憂勤之意嚴飭分付海西穀價之以他道穀發賣充補之論未知何道何樣之穀而似不出於湖南所在該曹換置之穀以今湖南之勢其能出穀有未可必某條拮据極力措辦俾無失信於海西解體於日後事亦爲嚴飭該曹何如傳曰允海西二萬石代錢勅需充給一款更與蔡判府事相議草記可也
정조 22년
李肇源以御營廳言啓曰京畿安山始興振威龍仁果川五邑所在本廳正軍二百十八名資保二百三十四名官保一百四十二名別破陣保十二名合六百六名竝屬華城而其代以畿內他邑所在禁營軍移作御營軍事因啓下節目自禁衛營草記蒙允矣畿內禁衛軍中準此數朔寧正軍一百二十七名資保一百二十七名卜馬保九名豐德正軍八十二名資保八十二名卜馬保七名砥平正軍九名資保九名長湍官保一百四十二名別破陣保十二名自今爲始竝移屬本廳事本道監司處發關知委之意敢啓傳曰知道
정조 22년
鄭尙愚以義禁府言啓曰鄭爀杖九十收贖奪告身四等放送草記批旨內知道以公罪施行可也事命下矣鄭爀杖九十以公罪收贖之意敢啓傳曰知道
정조 22년
鄭尙愚以義禁府言啓曰中官白喜章絶島充軍事承傳啓下矣白喜章黃海道豐川府椒島鎭絶島充軍而以承傳內辭意具罪目依例發遣府書吏押送配所何如傳曰允
정조 22년
應敎嚴耆副應敎朴吉源掌令尹寅基校理金熙周副校理趙得永正言尹涵修撰洪受浩曺錫中副修撰金履永啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謀英烈卓越百王昭垂萬世者也惟彼梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根秪而末乃與仁京輩一種凶逆聲氣相通徒黨寔繁或推爲大將署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以曳輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後七字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬師之謀父子綢繆同惡相濟殆有甚於世蕃之於嵩賊堅之於積至於前後凶逆之九字刀削姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十二行刀削答三司曰不允三字刀削
정조 22년
掌令尹寅基正言尹涵啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處變則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥三字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠五字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典只及其身收孥之律尙未擧行揆以王法萬萬失當以謙以逆復之子傳襲其父之凶圖五字刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘惟此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公座稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此而窮凶絶悖而於渠猶屬薄物細故潛藉逆復之姻婭七字刀削與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法懷矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白黨與二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答兩司曰不允
정조 22년
掌令尹寅基啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律今於疏決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例拷訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終底於納侤耳此不可輕議原恕而今於結案已成之後遽爾從輕則其在象刑之義反有欠焉請崔進吉依律處斷答府曰李汝節事亟停勿煩崔進吉事不允
정조 22년
正言尹涵啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加騙取貸物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入奸陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情節之難掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答院曰不允
정조 22년
戊午十一月初二日子時上詣景慕宮冬享大祭親祭入侍時行都承旨韓晩裕行左承旨李益運行右承旨申耆左副承旨李肇源右副承旨金啓洛同副承旨鄭尙愚記事官金啓溫假注書李泳夏記注官承膺祚記事官金履永檢校提學鄭民始檢校直提學李晩秀直閣沈象奎檢校待敎李存秀以次侍立上具冕服出就板位行再拜禮詣盥洗位盥洗詣神位前三上香執酌獻酌奠幣大祝讀祝訖上降復位亞獻官左議政李秉模終獻官右議政沈煥之以次行禮訖上詣飮福位飮福降復位行再拜禮撤籩豆訖又行再拜禮詣望燎位望燎訖通禮跪告禮畢上還詣齋殿少頃上具遠遊冠絳紗袍乘輿出宮大門詣乘輦所降輿乘輦路由館峴詣館前路降輦步過仍乘輦上曰祗迎儒生合爲幾人令同成均收捧擧案可也肇源承命出傳上入弘化門明政門命肇源解嚴由永淸門還內詣臣以次退出
정조 22년
戊午十一月初二日辰時上御重熙堂都承旨入侍時行都承旨李晩裕記事官金啓溫記注官金景煥記事官金履永以次進伏訖上曰來待諸臣中有司堂上先爲入侍賤臣承命出與有司堂上李書九進伏上曰今番外營給代成冊果已行會於五邑耶書九曰方欲行會而五邑倅似難詳知其裏面矣上曰向來節目與今番笏記別成一冊次第謄出雖一衛將一部將之差除肅謝竝爲詳錄以爲憑後之地似好矣命書九先退命書傳敎曰右副承旨入侍又命書傳敎曰同副承旨入侍賤臣承命出傳右副承旨金啓洛同副承旨鄭尙愚進伏命書傳敎曰冬至箋文差員三南則守令外差定事分付如有上京守令明日下送後令該曹草記又命書傳敎曰右承旨許遞前望單子入之待下批牌招察任仍命退承史以次退出
정조 22년
戊午十一月初二日午時上御重熙堂軍士房承旨入侍時左副承旨李肇源假注書李泳夏記注官金景煥記事官金履永以次進伏訖上曰來待人徐瀅修尹光顔入侍賤臣承命出傳與前承旨徐瀅修尹光顔偕入進伏命肇源書判付訖上敎瀅修等曰所進校正冊子該洽精詳可謂兩得而其付籤處間多當刪之語玆更出給退歸私第詳審校正以入可也命退諸臣以次退出
정조 22년
行都承旨韓晩裕坐行左承旨李益運坐右承旨李肇源坐左副承旨金啓洛坐直右副承旨鄭尙愚坐同副承旨鄭東觀坐直注書金啓溫仕一員未差假注書李泳夏仕直事變假注書韓永建仕
정조 22년
大殿王大妃殿惠慶宮中宮殿內閣政院玉堂翌日口傳答曰知道
정조 22년
藥房提調李秉鼎副提調韓晩裕啓曰閟宮親祼聖慕載伸侵曉回鑾勞動且多伏未審夜間聖體若何寢睡水剌之節何如臣等率諸御醫趙早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 22년
韓晩裕啓曰明日經筵取稟傳曰停
정조 22년
李肇源啓曰備局堂上鄭民始李敬懋趙心泰申大顯李漢豐有司堂上李時秀趙鎭寬李書九依下敎來待矣傳曰入侍
정조 22년
傳于李肇源曰侍衛毛具
정조 22년
韓晩裕啓曰殿座承旨當爲備員而左副承旨蔡弘遠緣故出無以備員卽爲牌招何如傳曰許遞前望單子入之待下批牌招察任
정조 22년
春秋館堂上前望單子入之李書九落點
정조 22년
傳于鄭尙愚曰右副承旨入侍
정조 22년
吏曹口傳政事別兼春秋單洪樂游
정조 22년
李肇源啓曰別兼春秋洪樂游纔已啓下矣卽爲牌招以爲入直之地何如傳曰允
정조 22년
傳千鄭東觀曰同副承旨入侍
정조 22년
有政吏批行判書金文淳病參判李敬一參議任希存進行都承旨韓晩裕進以金熙華爲校理兼奎章閣直提學徐龍輔李晩秀竝單付行都承旨韓晩裕今加嘉義奎章閣直閣沈象奎今加通政中和府使金鎭鼎今加通政加資事承傳春秋館編修官洪樂游單付
정조 22년
兵批判書李時秀進參判柳誼入直參議閔昌爀參知柳師模病右副承旨鄭尙愚進以金玄機爲五衛將孔賢德爲黃海水虞候金商鎭爲禿城別將僉知趙重明金九老竝單付壯勇營哨官張鎔今加折衝加資事承傳護軍申耆副護軍蔡弘遠副司直尹序東副司果沈興永李魯春竝單付
정조 22년
韓晩裕以吏曹言啓曰冬至箋文差員三南則守令外差定事分付如有上京守令明日下送後令該曹草記事命下矣自臣曹催促於受由上京守令等處則仁同府使崔獻重今方下去而瑞山郡守金羲淳金化縣監閔致謙俱以親病猝劇時日內實無還任之望云雖未知其親病之如何而特敎催促之下不卽下去者事體所在誠極未安所當重勘而本曹請推之外無他可施之罰何以爲之敢稟傳曰如可强嚴飭下送後草記否則改差令該曹口傳差代此時守令不可一刻曠官況其中有湖西尤甚邑乎竝待下批給馬赴任俾除迎送之弊可也
정조 22년
兵曹口傳政事行副護軍沈象奎
정조 22년
鄭東觀以吏曹言啓曰因臣曹草記受由上京守令中瑞山郡守金羲淳金化縣監閔致謙俱以親病不得下去事批旨內如可强嚴飭下送後草記否則改差令該曹口傳差代此時守令不可一刻曠官況其中有湖西尤甚邑乎竝待下批給馬赴任俾除迎送之弊可也事命下矣更爲催促於兩邑守令處則瑞山郡守金羲淳以爲親病救護事上來情理難於離捨還任云金化縣監閔致謙以爲母病沈重實無可强還任之望云竝依下敎改差口傳差代之意敢啓傳曰知道
정조 22년
吏曹口傳政事以金載謙爲金化縣監金履永爲瑞山郡守曺翬振爲平市令
정조 22년
以年例摘奸史官書啓南壇雩祀壇龍壇奉審靑鶴亭梨太院外南山南伐院鷹峰等處摘奸事傳于鄭東觀曰觀此書啓禁營所管諸處松政執頉如彼夥然況所謂播植徒美觀瞻極爲可駭將臣當重勘而除拜屬耳該將臣申大顯爲先越俸一等該參軍令兵判拿致各別嚴棍鷹峰近處御廳所管誠勒可尙內下虎皮一令賜給崇禮門守門軍卒無一名排立屢呼始來云不能檢飭之兵判推考別將除拜亦屬耳亦爲推考該門所管將臣越俸一等將卒嚴治事分付
정조 22년
以忠淸監司李泰永狀啓忠州牧民戶燒燼事判付內啓下備邊司爲旀該道目今民事該邑民戶之失火如彼夥然豈不矜惻卽令道臣拔例顧恤期於斯速結構奠接爲旀大戶段還上勿侵中戶殘戶還則勿侵役則蕩滌事分付爲良如敎
정조 22년
鄭東觀以弘文館言啓曰副校理朴宗京旣有只推之命卽爲牌招察任何如傳曰允
정조 22년
李肇源以兵曹言啓曰卽伏見黃海兵使李格南兵使徐有秉狀啓則道內各邑鎭軍兵今秋官鎭門聚點時定送裨校使之探察則海西黃州等十二邑蒜山等五鎭軍伍器械無欠海州等八邑位羅等兩鎭軍兵或有老弱軍器什物間多破傷北道南關軍兵聚點果爲恪遵擧行軍額無闕點之弊而軍器什物服色器械有頉處故各該邑鎭座首將官監色等拿致決棍破傷什物軍兵老弱卽爲修改代定之意關飭云矣官鎭門聚點係是詰戎之政則軍兵之老弱無異虛伍軍器什物之亦不措備俱係疎忽其在察飭之道不可無警兩道執頉邑鎭當該守令邊將竝從重推考何如傳曰允
정조 22년
李肇源以備邊司言啓曰本司武郞廳李蓍明武臣兼宣傳官宣傳官前仕倂爲通計已滿十五朔依例六品遷轉事捧承傳施行何如傳曰允
정조 22년
鄭東觀以司譯院都提調提調意啓曰冬至使行中譯官洪處綏行到平壤地身病猝劇勢難前進已爲啓聞落後矣在前如此之時亦有草記代送之例其代以洪處成塡差罔夜下送使之趁使行渡江前下往何如傳曰允
정조 22년
司諫柳畊應敎嚴耆副應敎朴吉源掌令尹寅基校理金熙周副校理趙得永修撰洪受浩曺錫中副修撰金履永趙萬元啓曰請寢鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行力削答三司曰不允五字刀削
정조 22년
戊午十一月初三日辰時上御誠正閣藥房入診諸承旨持公事入侍備局堂上有司堂上同爲入侍時藥房提調李秉鼎副提調韓晩裕行左承旨李益運右承旨李肇源左副承旨蔡弘遠右副承旨金啓洛同副承旨鄭尙愚記事官金啓溫假注書李泳夏記注官金景煥記事官金履永行左參贊鄭民始兵曹判書李時秀知訓鍊李敬懋戶曹判書趙鎭寬行大護軍趙心泰漢城左尹申大顯右尹李漢豐原任直提學徐龍輔行護軍李書九檢校直提學李晩秀直閣沈象奎檢校待敎李存秀醫官柳光翼金孝儉李敬培李敏德李周憲吳仁豐丁希泰以次進伏訖秉鼎等曰閟宮親祼侵夜勞動日間聖體若何上曰一樣矣秉鼎等曰王大妃殿氣候何如上曰一樣矣秉鼎等曰惠慶宮氣候何如上曰一樣矣秉鼎等曰醫官旣已待令診察何如上曰置之上曰諸承旨各奏公事可也益運讀奏平安監司閔鍾顯啓本成川府反庫事黃海監司李義駿啓本道內姑無遺棄兒事命書判付訖上曰初六日毓祥宮延祜宮宣禧宮彰義宮懿昭廟展拜時非有置之之特敎則百官行禮自是應行之例也而今此禮曹儀注中延祜宮宣禧宮展拜時則百官行禮不爲磨鍊何也此意問于禮判可也弘遠承命出回奏曰禮判不爲照檢之失不可無警而臣亦職在該房不能察飭誠不勝惶恐矣命書傳敎曰今日達川聖蹟碑印本奉來時閣臣率鼓吹儀仗至城外安于龍亭以來當於便殿親受處所及諸事依咸興讀書堂馳馬臺牌印本親受時例爲之事該房知悉上敎鎭寬曰海西小米之移湖西換作大米事卿果商量得宜乎鎭寬曰以臣愚見似不至甚難矣民始曰臣亦聞此蓋小米之換作大米非不好也而但輸運之際事多難便自海西而至湖西自湖西而還到京江如是之間除却船價及雜費則雖於萬石之中其所減損當不下三千石且今經用匱竭明年四五月以後殆無頒祿之資而湖西所來之米則雖急速爲期當在於再明年三四月矣其間經用之不足必有措處然後可以決定且換作之米皆是還穀米品之精實亦不可知以此以彼恐非得計也鎭寬曰期限之拖至再明年事勢似然而至於輸運之船價雜費本有定數似無加損之慮矣上曰兵判及有司堂上所見何如時秀曰穀品之不精勢所必然若減其石數而捧之則可取精實而減石非所可論不然則當有麤劣之患矣書九曰換作大米臣固知得計而若其穀品之麤劣實無變通之道且再明年運來時必本道元稅穀盡輸然後始載此穀如此則不無苟艱之慮矣上敎鎭寬曰天下事必思勢之所然以究其極處然後事無不諧今此換作米事卿言旣如此故許令爲之而事係難愼必善爲措處無有後悔可也時秀曰初六日幸行時毓祥宮至延祜宮御路以大路爲之而環衛亦依例爲之乎上曰唯上曰諸武將進前敬懋等進前上曰華城軍制先復衛部之舊制亦是義理所關不可不敷示於卿等矣蓋五衛設置卽我祖宗朝美法兵農合一中外相須如綱有目如臂使指而平時節制則都副摠管主之有事則稟旨發命遣將出師故雖在親行簡閱之時別立左右廂大將分領五衛軍兵而摠管則陞壇侍衛不惟國朝之制爲然粵在成周設官命將之本意靡有不同而自夫衛部罷而軍營設舊制蕩然莫可考尋續兵將圖說之纂定亶出於追述之盛意而承命編輯之時爲本兵者乃敢雜錯私意變改舊草創作無稽之法以兵曹判書爲親閱時大中軍而五營大將爲前左中右後營將以聽其指揮夫訓將元戎也四營將臣亦是常時摠兵之人而今乃爲各營營將大閱時則將爲大中軍率領之部曲而隨而行營有做錯則當入於査功罪之中佩符之元戎以下其將受棍於兵判矣以是行營時則將臣留之壇上只令各營亞將領兵行營者有非設外營之本意矣且況動駕時解嚴等事之至以大中軍令箭分付各營亦是行不得之擧矣大司馬乃是摠領六師之職也秉三軍司令之旗自行中軍之事然則三軍司命當屬於何處乎事體之屑越莫此爲甚此雖一事關係甚大先從華城軍制修明衛部故事蓋示述先師古之微意而亦爲闡明大義之一端節目雖已啓下至於敎閱之式不可循襲戚法以致名實之不副亦宜博考詳究撰成一部定規與戚法隨時參用而第其標下節制及旗麾形名之詳不見於兵將圖說者無以憑據此不可不爛漫講確使之十分完備諸將臣各陳所見可也訓鍊大將李敬懋曰華城衛部軍制節目臣亦驟見而衛制與戚法雖宜有參錯互用之端不可不考據五衛設始時名色後議定而兵將圖說旣無標下軍可證之制溯考兵曹久遠謄錄則或有可考之文蹟乎不然則雖至考出實錄之境必據最初制置之式然後可以依據講定矣壯勇大將趙心泰曰今因訓將所奏有實錄考出之命待其考出諸將臣會同講磨成出一部衛制簡閱之程式亶合尊事面重軍制之義矣禁衛大將申大顯曰華城衛部軍制節目未及詳見今此標下定例一款有不敢質言仰對而事係軍制變通博考久遠文蹟講定程式恐合事宜矣御營大將李漢豐曰今此華城衛部之制旣未能預爲講磨今不敢率爾仰對而博考久遠文蹟務歸至當恐似得宜矣上曰兵判亦陳所見可也兵曹判書李時秀曰以軍營而爲衛部實出於述先復古之聖意節制編伍皆遵舊制如標下等事亦必有援例然後始可倣而行之臣不敢以臆見仰對博考處之實爲合宜矣上曰依訓將議施行可也出擧條肇源曰實錄考出事命下矣春秋館史庫只有壬辰以後實錄久遠文蹟無以考出春秋館堂上牌招與史官同爲進去鼎足山城使之擇日擧行何如上曰依爲之出擧條命書榻敎曰春秋館堂上中老病人員許遞前望單子入之又命書榻敎曰實錄考出有命鼎足山城所在實錄春秋館堂上以旬間擇吉進去擧行仍爲兼行曝曬別兼春秋以曾經翰林中在京無故人加啓下使之同爲進去上曰兵判退後印本奉來所到處連爲走馬探報可也上曰左副承旨何故無端出去乎出問以入可也賤臣承命出回奏曰左副承旨蔡弘遠以其所掌冊役之未訖緣故出云矣時秀曰臣於日前以親軍衛別將印信新造事有所仰陳矣親軍衛別將當行摠制之事而本府及五邑戢盜之政主管無人使之仍兼討捕使如是則不可以親軍衛別將印通同使用印信一顆更爲新造以送而印文則以外軍摠制討捕使印書刻事分付該曹何如上曰依爲之出擧條時秀曰臣因言端有仰達者矣諸道守令邊將有兼銜者如討捕使防守守城將等稱號非一而銓曹下批之時不爲書塡於望單及敎旨只自該邑隨其舊稱行用於道內事體所在誠爲未安而自本曹實無一一考出之路關問諸道各其道內邑鎭所兼職名使之一一詳考報來後一通謄書別單啓下後仍爲添書於望單及敎旨事定式施行何如上曰依爲之出擧條命退諸臣以次退出
정조 22년
戊午十一月初三日午時上御便殿右副承旨入侍時右副承旨鄭尙愚記事官金啓溫記注官金景煥記事官金履永檢校提學鄭民始檢校直提學李晩秀以次進伏訖上曰今日沈象奎之適因登筵使之陪進印本仍爲陞資此亦數也命書傳敎曰達川聖蹟碑印本親受時陪進閣臣直閣沈象奎對擧禮房承旨韓晩裕加資草圖書書寫官檢校直提學李晩秀篆文草圖書書寫官右承旨李肇源兵曹參知柳師模內下豹皮一令竝依讀書堂馳馬臺碑文印本親受時例捧傳旨加資則今日政下批奉來差使員中和府使金鎭鼎加資本道道臣閔鍾顯內下虎皮一令地方官定州牧使吳毅常內下大鹿皮一令賜給御筆模寫人崇祿李命藝將仕郞方孝齡亦依昨年例施賞其餘本道畫員寫字官本邑校吏工匠等令京外衙門依判下施賞又敎晩秀曰新印春秋皆已頒賜耶晩秀曰前後校準之文臣皆蒙頒賜無一人遺漏者矣民始曰直閣今已陞資本閣無實官故擧行多不成樣矣上曰奎章閣前直提學徐龍輔李晩秀仍任前職出榻敎又敎曰沈象奎則使之仍帶檢校之任可也命退諸臣以次退出
정조 22년
戊午十一月初三日午時上御便殿達川聖蹟碑本親受入侍時行都承旨韓晩裕行左承旨李益運右承旨李肇源左副承旨金啓洛右副承旨鄭尙愚同副承旨鄭東觀記事官金啓溫假注書李泳夏記注官金景煥記事官金履永檢校提學鄭民始檢校直提學徐浩修原任直提學徐龍輔檢校直提學李晩秀原任直閣南公轍李始源直閣沈象奎檢校待敎李存秀以次侍立上詣板位親受碑本如儀訖命閣臣奉安于奎章閣上曰今番碑本奉來時道臣當以使役工匠校吏等姓名列錄狀啓而今聞不來云道臣事極爲疎漏矣命退諸臣以次退出
정조 22년
戊午十一月初三日申時上御便殿同副承旨入侍時同副承旨鄭東觀記事官金啓溫編修官洪樂游記事官金履永以次進伏訖上曰今日加資人皆於帳殿肅拜賞典亦令親受可也賤臣承命出傳行都承旨韓晩裕右承旨李肇源兵曹參知柳師模行副護軍沈象奎中和府使金鎭鼎以次列立庭下肅拜領賞訖上曰帳殿肅拜時東西唱不爲待令擧行駭然通禮院下吏令攸司科治朝臣之肅拜者除非下直與減下肅拜則必用團領而今日加資肅拜人之以時服入來者事甚未安此後則另飭可也命退諸臣以次退出
정조 22년
行都承旨李時秀坐行左承旨李益運坐右承旨李肇源坐左副承旨金啓洛坐直右副承旨鄭尙愚坐直同副承旨鄭東觀坐注書金啓溫仕一員未差假注書李泳夏仕直事變假注書韓永建仕
정조 22년
鄭東觀啓曰明日毓祥宮親行酌獻禮齋戒再明日動駕相値視事頉稟之意敢啓傳曰知道
정조 22년
傳于鄭東觀曰騎馬一匹立之史官一員待命
정조 22년
李肇源啓曰諸承旨持公事入侍事命下而六房無公事不得入侍之意敢啓傳曰知道
정조 22년
傳于鄭東觀曰下直守令留待
정조 22년
傳于李益運曰在外承旨許遞前望單子入之待下批牌招察任
정조 22년
承旨前望單子入之李時秀落點
정조 22년
鄭東觀啓曰香室毓祥宮親行酌獻禮受押單子啓親押
정조 22년
傳于李時秀曰都承旨入侍
정조 22년
鄭東觀以吏批言啓曰今此毓祥宮擧動時左右通禮當爲備員而通禮院左通禮洪樂游方帶別兼春秋之任通禮無以備員擧行今姑改差其代今日政備擬以入之意敢啓傳曰知道
정조 22년
有政吏批行判書金文淳參判李敬一進參議任希存式暇同副承旨鄭東觀進以尹命烈爲副修撰蔡濟恭爲司饔都提調司譯都提調訓鍊都提調尹羽烈爲左通禮李甲會爲仁同府使再政以李源龍爲熊川縣監
정조 22년
兵批判書李時秀病參判柳誼入直進參議閔昌爀參知柳師模病右承旨李肇源進護軍韓晩裕單付
정조 22년
以熊川縣監望筒傳于李時秀曰當日辭朝仍爲給馬下送
정조 22년
以京畿監司李在學啓本充軍罪人洪命福注文鎭到配事傳于李肇源曰放
정조 22년
兵曹口傳政事副護軍崔獻重單付
정조 22년
以鄭亮采尹光孚囚單子判付內附過放送爲良如敎
정조 22년
李肇源以兵曹言啓曰謹依下敎南道參軍趙亨錫嚴棍十五度崇禮門護軍朴宗赫部將梁德重各嚴棍十五度汰去守門軍士六名一體嚴棍十五度之意敢啓傳曰知道
정조 22년
李肇源以備邊司言啓曰因戶曹判書趙鎭寬擧條關西大米二萬石海西大小米太二萬石劃給海西穀價移補之道令該曹某條拮据極力措辦充補事草記批旨內海西二萬石代錢勅需充給一款更與蔡判府事相議草記可也事命下矣謹依批旨往復相議於判府事臣蔡濟恭則以爲所謂他道卽不過三南今年湖西嶺南之使之出穀非所可論惟湖南雖曰少勝聞其民情之靡定與湖西嶺南無甚異同其勢亦難出穀海西勅需非不重難比諸他道民勢則差緩差急自可易知姑觀明再明年年事豐歉劃給某道某穀而充補似未晩云矣無論湖嶺穀物區劃果無其路而前此草記中某條拮据之請蓋以當初海西之貿置雖非朝令亦是廟堂往復則今於貿置之後不卽準劃其價恐非示信之道穀雖難責於他道錢宜從他而措處也今此僚相之論以明再明年充補爲未晩此論誠好而但念該道事勢有難遲待他年更究方便之道從後稟處至於關西大米折半換貿事追聞戶曹判書趙鎭寬之言則雖以除民弊之意請以換貿其實則不欲換貿於京中姑爲留付道臣且觀來頭事體云苟如是則其在經費恐有緩不及之慮海運非不重難而旣是不可失時之事則豈可半運半留反致未究竟之歸乎該堂推考所劃關西大米二萬石使之準數運致民間浮費之各別檢飭船隻裝發之往復約束切勿一毫疎忽俾得萬全利涉之意分付何如傳曰允泛舟之役民命所關則有司之議半留半輸廟堂之論牢守竝致得無倒置之嫌乎更爲指一草記而聞於筵臣關西營邑與小民尙不知京運之爲幾萬包日望其停當行會云後時之外泄菀甚矣今番則酌量度支事勢該道民情的確回啓待批下星火分付可也
정조 22년
應敎嚴耆副應敎朴吉源掌令尹寅基校理金熙周副校理趙得永朴宗京正言金和鍾修撰洪受浩曺錫中副修撰趙萬元啓曰請寢鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆亟施孥戮之典措辭見上一行刀削答三司曰不允六字刀削
정조 22년
掌令尹寅基正言金和鍾啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝設鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
戊午十一月初四日辰時上御重熙堂都承旨入侍時行都承旨李時秀記事官金啓溫金珍恪記注官金景煥以次進伏訖晩秀曰卯酉仕執頉官員有依通編所載捧傳旨之命而通編中無可據之例云矣上曰各司卯酉仕史官摘奸時執頉官員竝拿處出榻敎命退承史以次退出
정조 22년
戊午十一月初四日辰時上御重熙堂左承旨入侍時行左承旨李益運記事官金啓溫記注官金景煥編修官洪樂游以次進伏訖上曰各司卯酉仕之飭禁何如而今日摘奸至有執頉近來此等事廟堂之不爲察飭何也命書榻敎曰軍士房承旨入侍賤臣承命出傳右承旨李肇源進伏上曰下直守令入侍出榻敎賤臣承命出傳與瑞山郡守金履永金化縣令金載謙偕入進伏履永等進奏職姓名敎載謙曰下去善爲之而旣命給馬當日下往可也命除宣諭及七事履永等先退命書傳敎曰外補之故不敢言病實狀果難强云今雖下去瘝曠一也仁同府使崔獻重令該曹口傳內移付軍職其代今日政依新式各別擇差待下批當日給馬下送又命書榻敎曰政官牌招開政上曰昨日加資人之以時服肅拜甚未安矣益運曰凡朝臣之肅拜者除非下直與入來則無論兼帶與新資以黑團領謝恩故例卽然而近或有時服肅拜之謬規至於昨日加資人帳殿肅拜時亦着時服致煩飭敎此後則申明舊例俾無襲謬之弊何如上曰依爲之出擧條益運曰近來騎省禁喧太過甚至於傳命之院隷使不得高聲唱呼雖以日前宮享時言之一二院隷外皆不得待令於近處因此擧行全不成樣事極可駭矣上曰前此亦因此事有飭敎騎郞招致閤外承旨出往嚴飭後勿如是可也命退承史以次退出
정조 22년
行都承旨李時秀內閣齋宿行左承旨李益運齋宿右承旨李肇源齋直左副承旨金啓洛齋宿右副承旨鄭尙愚齋宿同副承旨鄭東觀齋直注書金啓溫齋宿一員未差假注書李泳夏齋直事變假注書韓永建仕
정조 22년
藥房提調李秉鼎副提調李時秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
李肇源啓曰備邊司郞廳來言今日賓廳日次而毓祥宮酌獻禮齋戒相値不得來會云矣敢啓傳曰知道
정조 22년
傳于李肇源曰有司堂上入侍
정조 22년
李時秀啓曰明日大駕詣毓祥宮入齋室後王大妃殿惠慶宮問安何承旨進去乎敢稟傳曰同副承旨進去
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而毓祥宮酌獻禮相値不得爲之之意敢啓傳曰知道
정조 22년
李肇源以兵曹言啓曰因京畿監司李在學啓本注文鎭充定軍役罪人洪命福到配形止放事判下矣依判下洪命福行移道臣卽爲放送之意敢啓傳曰知道
정조 22년
李肇源以備邊司言啓曰關西穀二萬石船運事草記批旨內允泛舟之役民命所關則有司之議半留半輸廟堂之論牢守倂致得無倒置之嫌乎更爲指一草記而聞於筵臣關西營邑與小民尙不知京運爲幾萬包日望其停當行會云後時之外泄菀甚矣今番則酌量度支事勢該道民的確回啓待下批星火分付可也事命下矣度支所需專靠大米而今年收租不足之數不啻二萬計海西所劃皆是田米太而已大米不過三千石則關西米之半留半輸決知其不可矣海運之難非不切悶而非但已例之卽然比諸南民歲輸之勞彼此懸殊民雖至愚亦豈昧交濟之義憚一時之勞乎廟堂往復雖已在於秋事將判之前區劃行會尙此遲於冬序已半之後官民等待之苦不言可想關西大米二萬石倂令運致之意卽爲分付該曹該道各樣申飭等節依前草記擧行何如傳曰能使神鬼合力一颷送颿則固可幸萬有一一包後時一夫違律其害若由於萬石之加劃此草記爲之於擧條未啓下之前則尙可旣以萬石許之之後外此升龠有加何異於欺西民而不施信乎依前定奪以萬石劃給餘令代錢嚴飭星火行會俾無如前荏苒以致官民之苦待可也
정조 22년
戊午十一月初五日辰時上御重熙堂右副承旨入侍來待諸臣有司堂上同爲入侍時右副承旨鄭尙愚記事官金啓溫記注官承膺祚編修官洪樂游壯勇提調鄭民始壯勇大將趙心泰有司堂上李時秀李書九親軍衛別將柳文植等以次進伏訖上曰五邑守令使之上來之意已爲行會耶心泰曰然矣上敎文植曰別將之使兼摠制者蓋欲倣都副摠管之制外使則都摠而已實則摠制主其權矣軍制節目今纔新成而軍統民統不必分而二之爲民統則軍統亦在其中若使第一面而有軍丁則當爲一統第二第三面而皆班戶則亦入於第一統之中而列書其戶數以至於十面百面以是爲式魚鱗作隊然後統法可明雖以五衛之古法言之亦豈有家家出兵人人作隊之理乎大抵多多益辦亦只是分數明必先明其分數隨其便宜漸次釐正無或有一分擾民之弊可也民始曰若以籍統相準則軍民之作統亦無所難矣命文植先退上敎書九曰實錄考出事何間欲發往耶書九曰令日官涓吉則曝曬十二日爲吉云而若不得於旬間辭朝則當以望後更爲涓日矣上曰關西米事日前戶判擧條旣以二萬石之半留半輸爲言則豈可以廟堂之更請而加劃萬包不爲示信於西民乎民始曰今年諸道災結摠爲九萬六千餘結則度支明年應下之見縮將爲四萬餘石而摠廳穀萬石海西大米三千石竝與關西米萬石而統計之其實不過爲二萬三千石其餘則目下所見必無從他區劃之路見今惠廳經用亦甚不敷而度支事甚悶然矣命心泰等先退命書榻敎曰王大妃殿進御參橘茶自今日一貼式限三貼煎入尙愚曰今初三日入侍擧條中一字落漏書入奏御文字何等審愼而有此誤錯臣之矇然捧入不勝惶恐而當該注書所當重勘本院請推之外無他可施之罰何以爲之乎上曰爲先推考可也出擧條仍命退諸臣以次退出
정조 22년
行都承旨李時秀坐行左承旨李益運坐右承旨李肇源坐左副承旨金啓洛坐右副承旨鄭尙愚坐直同副承旨鄭東觀坐直注書金啓溫仕一員未差假注書李泳夏仕直事變假注書韓永建仕
정조 22년
大駕詣毓祥宮入齋室後內閣政院玉堂藥房口傳問安答曰知道
정조 22년
親押罷後內閣政院玉堂藥房口傳問安答曰知道毓祥宮酌獻禮罷後內閣政院玉堂藥房口傳問安答曰知道朝廷二品以上六曹大司諫單子問安答曰知道仍詣延祜宮展拜罷入小次後內閣政院玉堂藥房口傳問安答曰知道次詣宣禧宮入齋室後內閣政院玉堂藥房口傳問安答曰知道酌獻禮罷後內閣政院玉堂藥房口傳問安答曰知道朝廷二品以上六曹大司諫單子問安答曰知道次詣懿昭廟入齋室後內閣政院玉堂藥房口傳問安答曰知道酌獻禮罷後內閣政院玉堂藥房朝廷二品以上六曹大司諫口傳問安答曰知道
정조 22년
鄭東觀啓曰臣王大妃殿惠慶宮問安進去下直之意敢啓傳曰知道
정조 22년
傳于鄭東觀曰諸司預備
정조 22년
傳于鄭東觀曰春川府使之代令該曹口傳差出待下批明日辭朝下送
정조 22년
吏曹口傳政事以李普天爲春川府使
정조 22년
鄭東觀以漢城府言啓曰依下敎毓祥宮宣禧宮懿昭廟附近洞居朝官士庶年八十以上卽令該部官一一搜訪別單書入之意敢啓傳曰八十以上八人令該曹各給米三斗大口二尾可也
정조 22년
戊午十一月初六日辰時上詣毓祥宮酌獻禮擧動入侍時行都承旨李時秀行左承旨李益運右承旨李肇源左副承旨金啓洛右副承旨鄭尙愚同副承旨鄭東觀記事官金啓溫假注書李泳夏記注官承膺祚編修官洪樂游一直提學徐龍輔檢校直閣沈象奎檢校待敎李存秀以次隨駕上具翼善冠衮龍袍乘輿出協陽門降輿乘輦出肅章門由進善門出敦化門至宮大門外命書駕前下敎曰蔡判府事入侍賤臣承命出傳與判府事蔡濟恭偕入進前濟恭曰日寒動駕聖體若何上曰一樣矣風雪如此卿何以冒寒入來耶仍至降輦所降輦乘輿詣齋殿門外降輿詣齋殿親押仍詣板位行再拜禮詣神位前三上香執酌獻酌出就板位行再拜禮上曰奉安閣展拜時百官行禮只二品以上參班肇源承命出傳仍詣奉安閣就板位行四拜禮後入殿內奉審仍詣延祜宮詣板位行再拜禮仍乘輿出宮門至橋上上曰此洞搢紳章甫今番亦已來待乎當於宣禧宮行禮後召見竝令往候於宮門外仍詣宣禧宮詣板位行再拜禮還御齋殿命書榻敎曰祗迎朝官儒生入侍啓溫承命出傳朝官行副護軍李翼晉敦寧都正李斌前僉知金履規權知承文副正字李弘源童蒙敎官金直行康陵參奉南復來永陵參奉權瑞應前參奉沈來永前府使沈默之權邁前五衛將金昊吉前府使李喆純鄭信達前中軍李顯昌前營將鄭宅興前縣監李默運前宣傳官李性林前武兼閔垙出身李好圭生員李箕采金炳翼李顯相鄭經煥李基壽進士洪達榮朴潞壽柳諫柳聖源幼學權度應權五應黃仁素金履秀權中泰黃鍾應金懋淳黃基晩柳煥昇沈宜觀朴宗益李初九沈能烈金履實鄭一濂南駿應南駿慶沈來永沈至永洪樂鎭鄭緯煥吳彦載趙在晙李羲圖李學祖李箕樂黃鍾玉趙泌趙濰黃基南趙溟黃基善趙在斗趙在箕趙在哲趙秉圭沈宜泰李穆源安應吉尹任大黃基鎬申光正李正殷李正豐李正濠金蓍根金炳文洪樂謙金善根南駿行李在憲李基憲李致憲南升來南駿聲金遠根趙學順沈宜振趙匡鎭趙瀞李晉中柳叔獜金炳常金履初金孝根申在植李儒國朴泰鉉趙永鎭黃在基黃基纘閔毅顯金炳星愼元欽李顯永沈春容崔允迪崔允碩童蒙四十六人等以次進前奏職名命文蔭朝官陞殿仍命祗迎人竝賜饌上曰每予駕過是里必召見里中子弟者蓋體先朝視同豐沛之聖意也春幸之必登心臺非爲看花而明春則値此災年此事猶近於暇豫似難爲之爾等知予此意後次駕過時必如期來會可也少頃乘輿出宮門降輿乘輦至橋上降御製詩竝序曰輦過是里召見里中人卽述舊之一道今日亦如之申諭後約將還吟示祗送諸人楡社東頭駐輦遲村村懽笑話前期瓊英勝似花千樹聽雪梁園授簡時來此必一踐心臺多値花辰今行適大雪未果爲第二三句及之敎肇源曰此詩軸招給前承旨李翼晉今日祗迎朝官儒生至童蒙竝令賡進事分付命書駕前下敎曰漢城判尹入侍賤臣承命出傳與漢城判尹具㢞偕入進前上曰今此駕過延秋門契中無論朝官士庶人年八十以上者抄錄別單以入可也詣彰義宮宮大門外降輦乘輿詣藏譜閣行四拜禮訖上曰行禮旣罷而日寒終不解懿昭廟行禮則勿參而直爲退歸事往傳于蔡判府事賤臣承命出傳上乘輿出宮門命書駕前下敎曰藏譜閣展拜時中門唱引儀拿處詣懿昭廟詣板位行再拜禮訖御齋殿命書榻敎曰毓祥宮酌獻禮時守僕等考例施賞少頃乘輿出宮門命書駕前下敎曰左右相入侍賤臣承命出傳左議政李秉模右議政沈煥之進前秉模等曰諸宮展拜冒寒勞動聖體若何上曰一樣矣仍降輿乘輦入敦化門進善門肅章門協陽門還內諸臣以次退出
정조 22년
行都承旨閔台爀坐左承旨蔡弘遠坐直右承旨金啓洛坐左副承旨李海愚坐直右副承旨鄭尙愚坐同副承旨鄭東觀坐注書金啓溫仕直一員未差假注書李泳夏仕事變假注書韓永建仕
정조 22년
鄭尙愚啓曰來十一日朝參日次矣敢稟傳曰停
정조 22년
鄭東觀啓曰來十一日輪對日次矣敢稟傳曰爲之
정조 22년
承旨前望單子入之閔台爀蔡弘遠李海愚落點
정조 22년
鄭尙愚啓曰卽伏見南兵使徐有秉狀啓則長津府習操以嶺路雪塞難於前進不得擧行爲辭矣詰戎之政何等重大則中路徑還已極未安官門聚點之不請令廟堂稟處直曰以待處分者尤涉可駭年月下又書在文川三字大違格例事係戎政原狀啓雖不得不捧入而當該兵使不可無警從重推考何如傳曰京營門習陣若値雨雪先停後啓自是金石之典關外千里未及稟命而先以不得行操之意具由狀聞仍請待罪可謂周通善處事年月下居住亦出於重愼之意勿推大抵今人分數不明長津之雪擁疊嶂未冬已然操期之如是定式疎漏莫甚萬一兵使入去諸軍齊會而雪若大來則其將待明春泮解然後出來乎令廟堂問于諸武將更定操期草記稟處後行會可也
정조 22년
以黃海監司李義駿黃海水使申大偀等一樣馳啓內山東省登州府榮城縣人楊才明年八十王六禮年七十一石進功年六十一其餘曲大等十二人漂到海州延坪島問情緣由事判付啓下備邊司爲旀彼人之當寒漂到者其所顧恤宜有拔例至於今番漂人等其中亦有年過八十七十六十者而從願由陸則道里尤夐遠善爲入送之方不可不另念爲先移置營底造給衣袴道伯親自看護待其一兩日休歇然後付之下去宣傳官準授於關西伯別定守令交付於使行爲有矣前路接待一如我境例而明年先來狀啓中必以無事入抵之意附啓事自本司星火分付兩道道臣及三使臣處渡江當在念間漂人若難趲程趕到於未前云爾是去等下去宣傳官仍爲領付於使行所到處事分付爲良如敎
정조 22년
傳于鄭東觀曰漂人領付必當未及於使行咨文二度成出星火下送平安監司處事令槐院知悉
정조 22년
閔台爀以吏曹言啓曰成均館博士呂榮徽受由過限未上來依例罷職何如傳曰允
정조 22년
李海愚以兵曹言啓曰守門將金鎭豐呈辭下鄕過限未上來依法典改差何如傳曰允
정조 22년
應敎嚴耆副應敎朴吉源掌令尹寅基校理金熙周金熙華副校理趙得永朴宗京正言尹涵修撰共受浩曺錫中副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀削答三司曰不允六字刀削
정조 22년
正言尹涵啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答院曰不允
정조 22년
判府事蔡濟恭箚曰伏以聖孝不匱以先王心爲心毓祥宮仲冬酌獻率由前規不愆不忘至於傍近廟宮不恤勞損禮儀卒度向夕回鑾雪霽天朗臣欽仰之餘不勝歡幸之至仍伏念臣奄奄視蔭者耳幸賴我聖上終始曲保之恩快解匪分議政之銜杜門調息隨分飮啄庶可以全以歸之而惟是禁營軍寺兩提擧絆在身上比若東郊瘦馬骨骼如墻而猶不解一段羈絡口雖不能言有時向人長鳴如訴滿腹鬱悶而已不意日前政曹三窠都提擧之備擬天筆竝點臣名家人失驚鄰里相傳噫恩數之屑越何至於此伏想聖意必以爲政曹之不能取捨於大官之望古例卽然則天點亦不欲裁擇而然矣然念國之設官非榮其人也卽所以了得公事使庶務無曠也如臣之昏耗顚錯朝不謀夕者尙可以職務委之而以責其不至尸素也哉況兩營都提擧之不敢兼以有之前輩已例便屬不刋臣於此安得不蹙然靡所措乎適値齋日今始拜陳短箚粗暴衷情伏乞聖慈亟遞臣所帶諸提擧之任以安賤分以存公格千萬幸甚取進止答曰省箚具悉卿懇記昔我先朝年年是日享禮必親雖至倦于勤之歲亦未嘗或闕卽小子之仰覿者嗣服以後遵聖志述聖蹟每來躬將著以爲常以怡我皇祖陟降於昭之思今卿箚語實獲我心良感良感附陳諸司兼管遞解之請過矣軍門之無得疊兼特亦近例而旣載法典新授訓局都提擧之任使左相摠察卿須安心仍傳曰此批答遣史官傳諭于蔡判府事
정조 22년
大提學洪良浩疏曰伏以閟宮親享聖孝克伸酌禮繼行鑾輿穩旋臣民抃幸小大同情伏念臣以齒則遠過懸車之限矣以病則屢經飭巾之域矣以情跡則曲木頻驚於虛弦朽材不合於中繩分作當世之棄物伏蒙我聖上特念簪履之舊起諸屛蟄之中復授以非分之銜屢陳情懇終未獲命恩言勤摯曲示進身之路飭敎申嚴俾效副急之責臣於是感激怵畏冒沒承膺者蓋將事竣則退非敢爲夤緣蹲據之計也始則堂錄在前繼以親試有命日出而事生責重而期迫廻旋不得居然經旬浹月而又因泮儒之生事黌堂之闕守替行師儒之職奔走晨夜之間殆過三四日矣以此耆耋之身甫經危惡之疾日昃之景殆同下山居則負席行則恃杖奄成癃廢之人一經勞動輒致澌頓少觸風冷宿症隨發加以近者寒溫不適毒感深中寢啖全廢委身床玆而連値親享重禮撰進祭文事體尊嚴不敢言私扶曳承牌病勢越添無望蠢動一未致身於享班臣分旣虧於陪扈微誠莫效於駿奔伏地惶隕無地自容苟不及時醫治積費調息則實難復起爲人矣顧玆所帶之職有異冗漫凡係文翰之事無不照管至若王言代撰多士考試責任尤鉅而神識荒耗舊學都忘把管伸紙則如探黑窣不能尋思締構閱券搜才則若墮重霧無以較量優劣卽此二事決難堪勝將致憤國事而瘝職分豈容許久虛縻一任養痾而尸居乎噫殘年短喘實非陳力之時鍾鳴漏盡徒積饕榮之恥不才如臣受恩如天頂踵罔非陶甄尺寸無所報答豈忍便訣明時圖占偃息而今若强策病軀遲回不去不但自壞於禮防抑亦招譏於公議然猶含忍囁嚅不卽鳴號則是自阻於仁覆之天也玆敢力疾臚情仰暴危衷伏乞聖慈矜臣癃病之難强俯念禮限之至嚴亟令解臣三館之職仍循前日引年之請無曠重任俾保餘齡以卒終始生成之澤不勝大願臣無任云云答曰省疏具悉見任宿趼卿其勿辭調理行公
정조 22년
戊午十一月初七日午時上御便殿同副承旨入侍時同副承旨鄭東觀記事官金啓溫記注官金景煥編修官洪樂游以次進伏訖上曰承旨中懸病者幾人耶東觀曰都承旨左承旨右承旨皆不仕進矣命書傳敎曰不爲仕進承旨許遞前望單子入之待下批牌招命退承史以次退出
정조 22년
行都承旨閔台爀坐左承旨宋銓未肅拜右承旨蔡弘遠坐左副承旨鄭尙愚坐直右副承旨李祉永未肅拜同副承旨鄭東觀坐注書金啓溫仕一員未差假注書李泳夏仕直事變假注書韓永建仕
정조 22년
鄭尙愚以都摠府言啓曰去夜四更四點臣齎奉御押擲奸牌各處巡檢而到弘化門御營軍入直處屢呼領軍將則哨官李守麟脫網巾着甲揮項戰笠不束袴襪不爲佩劍戰帶晩後始出莫重宿衛身爲領軍將如是無嚴極爲驚駭如此軍將不可尋常處之爲先汰去其罪狀令該府拿問嚴勘該大將常時不能檢束之失在所難免推考何如傳曰允事未前聞不飭之該將臣亦爲拿問可也
정조 22년
鄭尙愚啓曰御營大將李漢豐拿處事命下矣命召奪納次標信及密匣請出之意敢啓傳曰使之自納後拿囚
정조 22년
鄭尙愚啓曰御營大將李漢豐拿處事命下矣將兵之任不可一刻無摠察之人何以爲之敢稟傳曰都提調摠察從事官發牌聽傳敎
정조 22년
鄭尙愚啓曰卽見奉化縣監蔡弘直疏本則上言二字當書於第二行而聯書於初行者大違格例事係民弊原疏雖不得不捧入奏御文字何等敬謹而乃有此不審之失不可無警該縣監從重推考何如傳曰允
정조 22년
以李漢豐囚單子判付內飭已施分揀放送爲良如敎
정조 22년
鄭尙愚啓曰御營大將李漢豐分揀放送事命下矣卽爲牌招傳授命召何如傳曰允